পার্বত্য এলাকায় পাহাড়ি-অপাহাড়ি ভেদরেখা দূর করতে হলে উভয় পক্ষের সচেতন উপলব্ধি ও পরস্পর-নির্ভরশীলতার মনোভাব গড়ে তোলা অত্যাবশ্যক। দেশের বৃহত্তর জনসমষ্টিকে যেমন ওই এলাকার মানুষের আস্থা অর্জনে এগিয়ে যেতে হবে, তেমনি পাহাড়ি জনগোষ্ঠীকেও বাংলাদেশের জাতীয় স্বার্থ ও কৌশলগত বাস্তবতা উপলব্ধি করতে হবে। সেই লক্ষ্য নিয়েই সেদিন তিন পার্বত্য জেলার মানুষকে জড়ো করার চেষ্টা করেছিলাম।